**Demonstrátori pályázati felhívás**

**2019/2020-as tanév**

**A pályázat háttere:**

A demonstrátori pályázati rendszer célja, hogy a Hallgatók bekapcsolódhassanak a Kar oktatási és kutatási tevékenységébe. Ezáltal a gyógypedagógia valamely területe iránt elkötelezett Hallgatók lehetőséget kapnak tehetségük kibontakoztatására, valamint a felsőoktatás és tudomány világában való gyakorlati tapasztalatszerzésre. Minden, a Karon oktató-kutató tevékenységet folytató szervezeti egység (Intézet) négy demonstrátort foglalkoztathat a demonstrátori tevékenységi lista alapján (Ld. 1. Melléklet).

**A pályázás módja:**

A hallgatói pályázatokat a HÖK Irodában kell benyújtani személyesen 2019. október 3. (csütörtök) 14:00-ig. A pályázat az alábbi dokumentumokat kell, hogy tartalmazza:

1. Motivációs levél (kiválasztott Intézet neve, tervezett tevékenység, indoklás stb.)
2. Önéletrajz (Europass formátum)
3. Előző két lezárt félév hagyományos tanulmányi átlagot igazoló leckekönyv fénymásolata

**A pályázat feltételei:**

Demonstrátori megbízást kaphat minden olyan alap- és mesterképzésben résztvevő nappali vagy levelező tagozatos Hallgató, akinek előző két lezárt félévének hagyományos tanulmányi átlaga legalább 3,7.

**A pályázatok elbírálása:**

A benyújtott pályázatokat a Kari Ösztöndíj Bizottság (KÖB) az Intézetek felé továbbítja. Az Intézeti Tanácsok véleményezik a pályázatokat és szakmai javaslatukat a pályázati anyagokkal együtt végső döntésre küldik a KÖB-nek. A KÖB elnöke a Kar dékánjával együtt közösen dönt a demonstrátori pályázatok végső támogatásáról. A bírálat eredményéről az Intézetek vezetői és az érintett Hallgatók legkésőbb 2019. október 20-ig visszajelzést kapnak.

**A megbízás időtartama és díjazása:**

A demonstrátori megbízások 2019. októberétől 2020. június 30-ig tartanak. Idő előtti esetleges megszüntetés esetén lehetőség van további pályázati felhívások kiírására és új demonstrátori szerződések megkötésére. A Demonstrátorok havi 15.000 Ft tudományos ösztöndíjban részesülnek, melyet a Hallgatói Önkormányzat biztosít számukra. A tudományos ösztöndíj elnyerésének feltétele, hogy a demonstrátorok minden hónapban beszámolót készítenek az adott havi tevékenységükről, majd aláíratják az őket megbízó intézet vezetőjével, s ezt minden hónap 25. napjáig eljuttatják a tudományos@barczihok.elte.hu e-mail címre.

A pályázattal kapcsolatos kérdéseket a tudomanyos@barczihok.elte.hu e-mail címre várjuk.

Budapest, 2019. 09. 02.

|  |  |
| --- | --- |
| Sólyom Anna | Monoki Fanni |
| *Tanulmányi bizottsági elnök*ELTE BGGyK HÖK | *Szociális alelnök*ELTE BGGyK HÖK |

|  |
| --- |
|  |
|  |

**Melléklet 1.**

1. Oktatási tevékenységekben való részvétel
	1. Tananyag és tanóra elkészítésében való részvétel
	2. Tanórák megtartásában való közreműködés
	3. Kiscsoportos demonstráció tartása
	4. A kari kiadványok, jegyzetek előkészítő munkáiban való részvétel
	5. Dolgozatok javítása/kiértékelése/elemzése
2. Kutatási tevékenységekben való részvétel
	1. Szakirodalom keresése, elektronikusan elérhető publikációk letöltése, rendezése
	2. Kutatómunkában való részvétel
	3. Interjúk készítése, adatrögzítés
	4. Kutatásszervezési tevékenységben való részvétel
	5. Kutatások elő- és utómunkálataiban való részvétel
3. Adminisztrációban való részvétel
	1. Dokumentumok, adatbázisok karbantartása, frissítése
	2. Iratok rendezése, digitalizálása
	3. Diafilmek és egyéb felvételek válogatása, archiválása
	4. Hivatalos levelezések lebonyolítása (segítés a szervezésben)
4. Egyéb
	1. Intézeti Tanácsban való részvétel, mint hallgatói delegált tag
	2. Tudományos és közéleti rendezvényszervezési feladatok ellátása
	3. Erasmus ösztöndíjas hallgatók segítése, kísérése
	4. Sajtófigyelés
	5. Egyéb